PMIndiaData/PMIndiaSum huggingface dataset:
କ୍ୱାଡ଼ ନେତୃବର୍ଗଙ୍କ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ପ୍ରଦତ୍ତ ଉଦଘାଟନୀ ଭାଷଣ

ମହାନୁଭବ ଗଣ, ପ୍ରଧାନମନ୍ତ୍ରୀ କୋଶିଦା, ପ୍ରଧାନମନ୍ତ୍ରୀ ଆନ୍ଥୋନୀ ଆଲଭେନିଜ୍ ଏବଂ ରାଷ୍ଟ୍ରପତି ବାଇଡେନ । ପ୍ରଧାନମନ୍ତ୍ରୀ କୋଶିଦା, ଆପଣଙ୍କ ଦ୍ୱାରା ପ୍ରଦତ୍ତ ଭବ୍ୟ ଆତିଥ୍ୟ ନିମନ୍ତେ ଆପଣଙ୍କୁ ବହୁତ ବହୁତ ଧନ୍ୟବାଦ । ଆଜି ଟୋକିଓରେ ବନ୍ଧୁ ରାଷ୍ଟ୍ରମାନଙ୍କ ଗହଣରେ ଉପସ୍ଥିତ ହେବା ମୋ ପାଇଁ ବହୁତ ଖୁସି ଖବର । ମୁଁ ସର୍ବ ପ୍ରଥମେ ପ୍ରଧାନମନ୍ତ୍ରୀ ଆନ୍ଥୋନୀ ଆଲଭେନିଜଙ୍କୁ ଆପଣଙ୍କର ନିର୍ବାଚନ ବିଜୟ ନିମନ୍ତେ ବହୁତ ବହୁତ ବଧେଇ ଜଣାଉଛି, ବହୁତ ବହୁତ ଶୁଭକାମନା ଜଣାଉଛି । ଶପଥ ନେବାର ମାତ୍ର ୨୪ ଘଣ୍ଟା ଭିତରେ ଆମ ଗହଣରେ ଉପସ୍ଥିତ ହେବା, କ୍ୱାଡ଼ ବନ୍ଧୁତାର ଶକ୍ତି ଏବଂ ଏଥିପ୍ରତି ଆପଣମାନଙ୍କ ପ୍ରତିବଦ୍ଧତାକୁ ସୂଚୀତ କରେ । ମହାନୁଭବ ଗଣ, ଏତେ କମ୍ ସମୟ ଭିତରେ କ୍ୱାଡ଼ ସମୂହ ବିଶ୍ୱସ୍ତରରେ ଏକ ମହତ୍ତ୍ୱପୂର୍ଣ୍ଣ ସ୍ଥାନ ଅଧିକାର କରିପାରିଛି । ଆଜି କ୍ୱାଡ଼ର ପରିସର ବ୍ୟାପକ ହୋଇପାରିଛି ଏବଂ ଏହାର ସ୍ୱରୂପ ପ୍ରଭାବୀ ହୋଇଯାଇଛି । ଆମର ପାରସ୍ପରିକ ବିଶ୍ୱାସ, ଆମର ପ୍ରତିବଦ୍ଧତା, ଲୋକତାନ୍ତ୍ରିକଶକ୍ତିକୁ ନୂତନ ଶକ୍ତି ଏବଂ ଉତ୍ସାହ ଯୋଗାଉଛି । କ୍ୱାଡ଼ ସ୍ତରରେ ଆମର ପାରସ୍ପରିକ ସହଯୋଗ ମାଧ୍ୟମରେ ଏକ ମୁକ୍ତ, ଅବାଧ ଏବଂ ସମାବେଶୀ ଭାରତ- ପ୍ରଶାନ୍ତ ମହାସାଗରୀୟ କ୍ଷେତ୍ରକୁ ପ୍ରୋତ୍ସାହନ ମିଳୁଛି, ଯାହା ଆମ ସମସ୍ତଙ୍କର ବାସ୍ତବ ଉଦ୍ଦେଶ୍ୟ । କୋଭିଡ଼ – ୧୯ର ପ୍ରତିକୂଳ ପରିସ୍ଥିତି ସତ୍ତ୍ୱେ, ଆମେ ପ୍ରତିଷେଧକ ଟିକାଯୋଗାଣ, ଜଳବାୟୁ ପରିବର୍ତ୍ତନ, ଯୋଗାଣ ଚେନ୍ ସହନଶୀଳତା, ବିପର୍ଯ୍ୟୟ ମୁକାବିଲା ଏବଂ ଆର୍ଥିକ ସହଯୋଗ ଭଳି ଅନେକ କ୍ଷେତ୍ରରେ ପାରସ୍ପରିକ ସମନ୍ୱୟ ବୃଦ୍ଧି ପାଇଛି । ଏହା ଫଳରେ ଭାରତ- ପ୍ରଶାନ୍ତ ମହାସାଗରୀୟ କ୍ଷେତ୍ରରେ ଶାନ୍ତି, ସମୃଦ୍ଧି ଏବଂ ସ୍ଥିରତା ସୁନିଶ୍ଚିତ ହେବାରେ ଲାଗିଛି । କ୍ୱାଡ଼ ଭାରତ- ପ୍ରଶାନ୍ତ ମହାସାଗରୀୟ କ୍ଷେତ୍ର ନିମନ୍ତେ ଏକ ଗଠନମୂଳକ କାର୍ଯ୍ୟସୂଚୀ ନେଇ ଆଗକୁ ଅଗ୍ରସର ହେଉଛି । ଏହା ଫଳରେ କ୍ୱାଡ଼ର ଛବି ଏକ “ସୁଫଳ ପାଇଁ ଶକ୍ତି” ରୂପରେ ଆହୁରି ସୁଦୃଢ଼ ହେବାରେ ଲାଗିଛି । ବହୁତ ବହୁତ ଧନ୍ୟବାଦ ।
ଶ୍ରୀ ପାଲୋନଜୀ ମିସ୍ତ୍ରୀଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ଶିଳ୍ପପତି ଶ୍ରୀ ପାଲୋନଜୀ ମିସ୍ତ୍ରୀଙ୍କ ଦେହାନ୍ତରେ ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: “ଶ୍ରୀ ପାଲୋନଜୀ ମିସ୍ତ୍ରୀଙ୍କ ଦେହାନ୍ତରେ ଦୁଃଖିତ । ସେ ବାଣିଜ୍ୟ ଏବଂ ଶିଳ୍ପ ଜଗତରେ ସ୍ମରଣୀୟ ଅବଦାନ ରଖିଥିଲେ । ତାଙ୍କ ପରିବାର, ବନ୍ଧୁ ଏବଂ ଅସଂଖ୍ୟ ଶୁଭେଚ୍ଛୁମାନଙ୍କୁ ମୋର ସମବେଦନା । ତାଙ୍କ ଆତ୍ମାକୁ ଶାନ୍ତି ମିଳୁ ।”
ସୂକ୍ଷ୍ମ, କ୍ଷୁଦ୍ର ଉଦ୍ୟୋଗକୁ ସହାୟତା ପ୍ୟାକେଜ ଏବଂ କ୍ରେଡିଟ୍ ଗ୍ୟାରେଣ୍ଟି ଟ୍ରଷ୍ଟ ଫଣ୍ଡ ଫର ମାଇକ୍ରୋ ଏଣ୍ଡ ସ୍ମଲ ଏଣ୍ଟରପ୍ରାଇଜେସର ମୂଳଧନ ବୃଦ୍ଧି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ସୂକ୍ଷ୍ମ ଏବଂ କ୍ଷୁଦ୍ର ଉଦ୍ୟୋଗ (MSE)କୁ ସହାୟତା ପ୍ରଦାନ ଏବଂ ସୂକ୍ଷ୍ମ ତଥା କ୍ଷୁଦ୍ର ଉଦ୍ୟୋଗର କ୍ରେଡିଟ ଗ୍ୟାରେଣ୍ଟି ଟ୍ରଷ୍ଟ ଫଣ୍ଡ (CGTMSE)ର ମୂଳଧନ ବୃଦ୍ଧି ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସ୍ୱୀକୃତି ପ୍ରଦାନ କରିଛନ୍ତି । ଏଥିରେ ନିମ୍ନଲିଖିତ ପ୍ରସ୍ତାବମାନ ରହିଛି – i) ଟ୍ରଷ୍ଟର ମୂଳଧନ ପାଣ୍ଠିର ପରିମାଣକୁ 2500 କୋଟିରୁ 7500 କୋଟି ଟଙ୍କାକୁ ବୃଦ୍ଧି କରାଯିବ ଏବଂ ଭାରତ ସରକାର ଏହି ବ୍ୟୟଭାର ସମ୍ପୂର୍ଣ୍ଣ ରୂପେ ବହନ କରିବେ । ii) ଋଣ ଗ୍ୟାରେଣ୍ଟି ଯୋଜନା ଅଧୀନରେ ଋଣ ପରିମାଣକୁ 1 କୋଟିରୁ 2 କୋଟି ଟଙ୍କାକୁ ବୃଦ୍ଧି iii) NBF ଦ୍ୱାରା ସୂକ୍ଷ୍ମ ଓ କ୍ଷୁଦ୍ର ଉଦ୍ୟୋଗ ପାଇଁ ଋଣ ଗ୍ୟାରେଣ୍ଟି ଯୋଜନା ପରିସର ବୃଦ୍ଧି । ଏହାଦ୍ୱାରା ଟ୍ରଷ୍ଟ ଋଣ ପରିମାଣ ବୃଦ୍ଧି କରିବାକୁ ସକ୍ଷମ ହେବ । ନିମ୍ନମତେ ଏହି ସବୁ ବ୍ୟବସ୍ଥା କାର୍ଯ୍ୟକାରୀ କରାଯିବ କ) ସାଧନ ସଂଗ୍ରହର ସ୍ତରକୁ କମାଇବା ଖ) ପାଣ୍ଠିର ଦୀର୍ଘସ୍ଥାୟୀତାକୁ ଉନ୍ନତ କରିବା ଗ) ଅଧିକ ସଂଖ୍ୟକ ସୂକ୍ଷ୍ମ ଏବଂ କ୍ଷୁଦ୍ର ଉଦ୍ୟୋଗକୁ ଟ୍ରଷ୍ଟ ଋଣ ପରିମାଣ ବୃଦ୍ଧିଜନିତ ଗ୍ୟାରେଣ୍ଟି ଦେବାକୁ ସକ୍ଷମ ହେବା ଘ) ଆର୍ଥିକ ପରିଚାଳନାର ଉନ୍ନତିକରଣ ଏବଂ ଙ) ଅଣ ପାଣ୍ଠିଯୁକ୍ତ କଣ୍ଟିଜେଣ୍ଟ ସାଧନକୁ ନିୟନ୍ତ୍ରଣ କରିବା ଏହାଦ୍ୱାରା ସୂକ୍ଷ୍ମ ଏବଂ କ୍ଷୁଦ୍ର ଉଦ୍ୟୋଗମାନଙ୍କୁ ଅଧିକ ଋଣ ପ୍ରଦାନ କରାଯାଇପାରିବ । ଫଳରେ ଉତ୍ପାଦନ ଓ ନିଯୁକ୍ତି ବୃଦ୍ଧି ପାଇବ ଓ ଅଂଶଧନ ତଥା ସମାଯୋଜନ ପରିମାଣରେ ବୃଦ୍ଧି ଘଟିବ ।
ପ୍ରଧାନମନ୍ତ୍ରୀ ପାରମ୍ପରିକ ଔଷଧ ପାଇଁ ହୁର ବୈଶ୍ୱିକ କେନ୍ଦ୍ରକୁ କଲେ ସ୍ୱାଗତ

ପାରମ୍ପରିକ ଔଷଧପତ୍ରର ଭାରତ ବିଶ୍ୱ ସ୍ୱାସ୍ଥ୍ୟ ସଂଗଠନର ବୈଶ୍ୱିକ କେନ୍ଦ୍ର ହୋଇପାରିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଏଥିରେ ଖୁସି ପ୍ରକଟ କରିଛନ୍ତି । ଏହି କେନ୍ଦ୍ର ଧରିତ୍ରୀମାତାକୁ ସୁସ୍ଥ ରଖିବା ସହ ବୈଶ୍ୱିକ ଆବଶ୍ୟକତା ପୂରଣ ଦିଗରେ ଆମର ସମୃଦ୍ଧ ପାରମ୍ପରିକ ପଦ୍ଧତି ସହାୟକ ହେବ ବୋଲି ସେ ଆଶା ପୋଷଣ କରିଛନ୍ତି । ଆୟୁଷ ମନ୍ତ୍ରଣାଳୟ ଓ ହୁ ସହ ପବର୍ତ୍ତନକାରୀ ଦେଶ ଭାବେ ପାରମ୍ପରିକ ଔଷଧ କେନ୍ଦ୍ର ପ୍ରତିଷ୍ଠା ପାଇଁ ରାଜିନାମା ସ୍ୱାକ୍ଷର କରିଛି । ଆୟୁଷ ମନ୍ତ୍ରଣାଳୟ ଓ ହୁର ଟ୍ୱିଟ ଜବାବରେ ପ୍ରଧାନମନ୍ତ୍ରୀ କହିଛନ୍ତି ଯେ, ପାରମ୍ପରିକ ଔଷଧ ପାଇଁ @ who ବୈଶ୍ୱିକ କେନ୍ଦ୍ର ପାଇଁ ଭାରତ ଗର୍ବିତ । ଏହି କେନ୍ଦ୍ର ଧରିତ୍ରୀମାତାକୁ ସୁସ୍ଥ ରଖିବା ସହ ବୈଶ୍ୱିକ ଆବଶ୍ୟକତା ପୂରଣ ଦିଗରେ ଆମର ସମୃଦ୍ଧ ପାରମ୍ପରିକ ପଦ୍ଧତି ସହାୟକ ହେବ । ଭାରତର ପାରମ୍ପରିକ ଔଷଧପତ୍ର ଓ ସୁଧାର ଅଭ୍ୟାସ ବିଶ୍ୱସ୍ତରରେ ବେଶ ଲୋକପ୍ରିୟ । ଏହି @who କେନ୍ଦ୍ର ଅଚିରେ ଆମ ସମାଜର ହିତସାଧନ କରିବ ।
କେନ୍ଦ୍ରୀୟ ଇଞ୍ଜିନିୟରିଂ ସେବା(ସଡ଼କ) ଗ୍ରୁପ-ଏ କ୍ୟାଡର ରିଭ୍ୟୁକୁ କ୍ୟାବିନେଟ ମଞ୍ଜୁରି

ସଡ଼କ ପରିବହନ ଓ ରାଜପଥ ମନ୍ତ୍ରଣାଳୟର କେନ୍ଦ୍ରୀୟ ଇଞ୍ଜିନିୟରିଂ ସେବା(ସଡ଼କ)ର କ୍ୟାଡ଼ର ରିଭ୍ୟୁ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ପ୍ରସ୍ତାବ ତତ୍କାଳ ପ୍ରଭାବରୁ କାର୍ଯ୍ୟକାରୀ ହେବ । ଏହା ଫଳରେ କେନ୍ଦ୍ରୀୟ ଇଞ୍ଜିନିୟରିଂ ସେବା(ସଡ଼କ)ରେ କ୍ୟାଡ଼ର ପଦବୀ ସଂଖ୍ୟା କ-ଏଚଏଜି ଲେଭଲରେ-2ଟି ପଦବୀ, ଖ- ସିନିୟର ଆଡମିନିଷ୍ଟ୍ରେସନ୍ ଗ୍ରେଡ୍ ଲେଭଲରେ 5ଟି ପଦବୀ ଓ ଜେଟିଏସ୍ ଲେଭଲରେ 36ଟି ପଦବୀକୁ ବର୍ଦ୍ଧିତ ହୋଇଛି । ତେବେ ଏସଟିଏସ୍ ଲେଭରେ 28ଟି ପଦବୀକୁ ହ୍ରାସ କରାଯାଇଛି । ଜେଟିଏସର ଏଣ୍ଟ୍ରି ଲେଭ୍ଲରେ 86ଟି ପଦବୀରେ ନିଯୁକ୍ତିକୁ କେବଳ ଡେପୁଟେସନରେ ନିଯୁକ୍ତି ମିଳିବ । କ୍ୟାଡ଼ରରେ ଜେଟିଏସ୍ ଲେଭଲରେ ଖାଲି ପଡ଼ିଥିବା ଫାଙ୍କା ପଦବୀକୁ ମଧ୍ୟ ପୂରଣ କରାଯିବ । 1959 ମସିହାରେ କେନ୍ଦ୍ରୀୟ ଇଞ୍ଜିନିୟରିଂ ସେବା(ସଡ଼କ) କ୍ୟାଡ଼ର ରିଭ୍ୟୁ ହୋଇଥିଲା । ଗ୍ରୁଫ୍-ଏ ଟେକ୍ନିକାଲ ପଦବୀକୁ 1976 ମସିହାରେ 189ଟି ପଦ ଧାର୍ଯ୍ୟ ହୋଇଥିଲା । ଶେଷଥର ପାଇଁ ଏହି ସେବାରେ କ୍ୟାଡ଼ର ରିଭ୍ୟୁ 1987 ମସିହାରେ ହୋଇଥିଲା । ଏହି କ୍ୟାଡ଼ର ରିଭ୍ୟୁ ଦ୍ୱାରା ବର୍ଷକୁ ପ୍ରାୟ 1.8 କୋଟି ଟଙ୍କା ଖର୍ଚ୍ଚ ହେବ ।
ଭାରତୀୟ ଦୂରସଂଚାର ସେବା ଗ୍ରୁପ ‘ଏ’ କ୍ୟାଡରର ସମୀକ୍ଷା ନିଷ୍ପତିକୁ କ୍ୟାବିନେଟ ଅନୁମୋଦନ

ଭାରତୀୟ ଦୂରସଂଚାର ସେବା ଗ୍ରୁପ ‘ଏ’ କ୍ୟାଡରର ସମୀକ୍ଷା ନିଷ୍ପତିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (୨୧.୧୨.୨୦୧୬) ଅନୁଷ୍ଠିତ କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ପ୍ରସ୍ତାବରେ ୫ଟି ମୁଖ୍ୟ ବିଶେଷତାକୁ ପ୍ରାଧାନ୍ୟ ଦିଆଯାଇଛି । ସେଥିମଧ୍ୟରେ ଦୂରସଂଚାର ମହାନିର୍ଦ୍ଦେଶକଙ୍କର ଏକ ଶୀର୍ଷ ସ୍ତରୀୟ ପଦବୀ ସୃଷ୍ଟ କରାଯିବ । ଡ୍ୟୁଟି ପୋଷ୍ଟଗୁଡିକର ସଂଖ୍ୟା ୮୫୩ ସ୍ଥିର ରଖାଯିବା ସହ ୩୧୦ଟି ପଦବୀ ଡେପୁଟେସନ ପାଇଁ ସଂରକ୍ଷିତ ରଖାଯାଇଛି ଯାହା ଆଇଟିଏସ ଅଧିକାରୀମାନଙ୍କୁ ଅନ୍ୟ ବିଭାଗ/ସଂସ୍ଥାଗଡିକୁ ପଠାଯିବ । ଏକ ସ୍ୱତନ୍ତ୍ର diminishing reserve ଭାବେ ବିଏସଏନଏଲ/ ଏମଟିଏନଏଲରେ ଆଇଟିଏସ ଅଧିକାରୀମାନଙ୍କୁ ନିଯୁକ୍ତି ପ୍ରଦାନ ସହିତ କ୍ୟାଡର ସଂଖ୍ୟା ବର୍ତ୍ତମାନର ୧୬୯୦ ରେ ସୀମିତ ରଖାଯାଇଛି । ଏହି ଅନୁମୋଦନ ବିଏସଏନଏଲ ଏବଂ ଏମଟିଏନଏଲ ସହିତ ଦୂରସଂଚାର ବିଭାଗର ମୁଖ୍ୟାଳୟରେ ଏବଂ କାର୍ଯ୍ୟକାରୀ ଆବଶ୍ୟକତା ଆଧାରରେ କ୍ୟାଡର ସଂରଚନାକୁ ସୁଦୃଢ କରିବା କ୍ଷେତ୍ରରେ ସହାୟକ ହେବ । ଏହା ମଧ୍ୟ ବିଏସଏନଏଲ/ ଏମଟିଏନଏଲରେ କୁଶଳୀ ମାନବ ସମ୍ବଳର ଆବଶ୍ୟକତାକୁ ପୁରା କରିପାରିବ । ଏହା ଆଇଟିଏସ ଅଧିକାରୀମାନଙ୍କର ପଦୋନ୍ନତି ଜନିତ ନିଶ୍ଚଳତା (Stagnation) କୁ ହ୍ରାସ କରିପାରିବ ।
ସିଡବ୍ଲ୍ୟୁଜି ୨୦୨୨ ରେ ମହିଳା ୫୦ କିଲୋଗ୍ରାମ ବର୍ଗ ବକ୍ସିଂରେ ସ୍ୱର୍ଣ୍ଣ ପଦକ ଜିତିଥିବାରୁ ନିଖତ ଜରିନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟଗୋଷ୍ଠୀ କ୍ରୀଡା ୨୦୨୨ ରେ ମହିଳା ୫୦ କିଲୋଗ୍ରାମ ବର୍ଗ ବକ୍ସିରେ ସ୍ୱର୍ଣ୍ଣ ପଦକ ଜିତିଥିବାରୁ ନିଖତ ଜରିନଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ନିଖତ ଜରିନ୍ ହେଉଛନ୍ତି ଭାରତର ଗର୍ବ । ସେ ଜଣେ ବିଶ୍ୱ ସ୍ତରୀୟ ଆଥଲେଟ୍ ଯିଏ ତାଙ୍କ ଦକ୍ଷତା ପାଇଁ ପ୍ରଶଂସିତ । ସିଡବ୍ଲୁୃ୍ୟଜିରେ ସ୍ୱର୍ଣ୍ଣ ପଦକ ଜିତିଥିବାରୁ ମୁଁ ତାଙ୍କୁ ଅଭିନନ୍ଦନ ଜଣାଉଛି । ବିଭିନ୍ନ ପ୍ରତିଯୋଗିତାରେ ଉତ୍କର୍ଷତା ସହିତ ସେ ବହୁତ ସ୍ଥିରତା ପ୍ରଦର୍ଶନ କରିଛନ୍ତି । ତାଙ୍କ ଭବିଷ୍ୟତ ପ୍ରୟାସ ପାଇଁ ଶୁଭେଚ୍ଛା ।
ନେପାଳ ଗସ୍ତ ପୂର୍ବରୁ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ନେପାଳ ଗସ୍ତ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ବକ୍ତବ୍ୟ ନିମ୍ନରେ ପ୍ରଦତ୍ତ କରାଗଲା – “ନେପାଳ ପ୍ରଧାନମନ୍ତ୍ରୀ ମାହାମାନ୍ୟ କେ.ପି.ଶର୍ମା ଓଲିଙ୍କ ନିମନ୍ତ୍ରଣରେ ମୁଁ ମେ’ 11-12, 2018 ଦୁଇ ଦିନ ପାଇଁ ନେପାଳ ଗସ୍ତରେ ଯାଉଛି । ପ୍ରଧାନମନ୍ତ୍ରୀ ଭାବରେ ଏହା ମୋର ତୃତୀୟ ନେପାଳ ଗସ୍ତ । ଏହା ପ୍ରତିଫଳିତ କରୁଛି ଯେ, ଭାରତ ଏବଂ ବିଶେଷକରି ମୁଁ ବ୍ୟକ୍ତିଗତ ଭାବେ ନେପାଳ ସହ ରହିଆସିଥିବା ଯୁଗ ଯୁଗର ସମ୍ବନ୍ଧ ଓ ମୈତ୍ରୀପୂର୍ଣ୍ଣ ସମ୍ପର୍କକୁ ଦୃଢ଼ୀଭୂତ କରିବାରେ ଆମେ କେତେ ଗୁରୁତ୍ୱ ଦେଉଛୁ । ଗତ ମାସରେ ପ୍ରଧାନମନ୍ତ୍ରୀ ଓଲିଙ୍କ ଭାରତ ଗସ୍ତ ପରେ ମୁଁ ଏହି ଗସ୍ତରେ ଯାଉଛି । ନିୟମିତ ଭାବେ ଏଭଳି ଉଚ୍ଚସ୍ତରୀୟ ଗସ୍ତ ଓ ଆଲୋଚନା ଆମ ସରକାରଙ୍କ “ପଡୋଶୀ ପ୍ରଥମ” ନୀତି ପ୍ରତି ପ୍ରତିବଦ୍ଧତାକୁ ପ୍ରଦର୍ଶୀତ କରୁଛି, ଯାହାକି “ସବ୍କା ସାଥ୍ ସବ୍କା ବିକାଶ”ର ଅନୁରୂପ । ମିଳିତ ଭାବେ ଆମର ଦୁଇ ଦେଶ ଗତ କିଛି ବର୍ଷ ମଧ୍ୟରେ ଅନେକ ବିକାଶମୂଳକ ଓ ଦ୍ୱିପାକ୍ଷିକ ସଂଯୋଗୀକରଣ ପ୍ରକଳ୍ପକୁ ସମ୍ପୂର୍ଣ୍ଣ କରିବାରେ ସମର୍ଥ ହୋଇଛୁ । ଦୁଇ ଦେଶର ଲୋକମାନଙ୍କର କଲ୍ୟାଣ ପାଇଁ ଏଭଳି ଅନେକ ରୂପାନ୍ତରଣ କାର୍ଯ୍ୟକ୍ରମ ହାତକୁ ନେଇଛୁ । ପାରସ୍ପରିକ ସ୍ୱାର୍ଥ ଜଡିତ ପ୍ରସଙ୍ଗ ଓ ସେ ସମ୍ପର୍କରେ ସମ୍ପ୍ରତି ନୂଆଦିଲ୍ଲୀରେ ହୋଇଥିବା ବିସ୍ତାରିତ ବିଚାର ଆଲୋଚନାକୁ ଆହୁରି ଆଗେଇ ନେବା ତଥା ବିବିଧ କ୍ଷେତ୍ରରେ ଦୁଇ ଦେଶର ସହଯୋଗମୂଳକ ଭାଗୀଦାରିତାକୁ ତ୍ୱରାନ୍ୱିତ କରିବା ଦିଗରେ ପ୍ରଧାନମନ୍ତ୍ରୀ ଓଲି ଏବଂ ମୁଁ ବିଶେଷ ଭାବେ ଆଲୋଚନା କରିବୁ । କାଠମାଣ୍ଡୁ ବ୍ୟତିତ ମୁଁ ଜନକପୁର ଓ ମୁକ୍ତିନାଥ ପରିଦର୍ଶନ କରିବା ଲାଗି ଉତ୍କଣ୍ଠିତ । ପ୍ରତିବର୍ଷ ଏହି ଦୁଇ ସ୍ଥାନକୁ ଅନେକ ତୀର୍ଥଯାତ୍ରୀ ଯାଇଥାନ୍ତି । ସେମାନେ ହିଁ ପ୍ରକୃତରେ ଭାରତ-ନେପାଳ ଦୃଢ଼ ସାଂସ୍କୃତିକ ଓ ଧାର୍ମିକ ସମ୍ବନ୍ଧର ଜ୍ୱଳନ୍ତ ନିଦର୍ଶନ । ନେପାଳ ଲୋକତନ୍ତ୍ରକୁ ସମୃଦ୍ଧ କରିବାର ଲାଭ ଓ ଦେଶର ଦୃତ ଆର୍ଥକ ପ୍ରଗତିର ପୃଷ୍ଠଭୂମିରେ ଭାରତ କ୍ରମାଗତ ଭାବେ ନେପାଳ ସରକାରଙ୍କ “ସମୃଦ୍ଧ ନେପାଳ, ସୁଖି ନେପାଳ” ଦର୍ଶନକୁ ରୂପାୟିତ କରିବାରେ କାନ୍ଧକୁ କାନ୍ଧ ମିଳାଇ ଛିଡା ହୋଇଥିବ । ଏହି ଗସ୍ତ କାଳରେ ନେପାଳର ରାଜନୈତିକ ନେତୃବୃନ୍ଦ ଏବଂ ମୋର ମିତ୍ରମାନଙ୍କୁ ଭେଟିବା ଲାଗି ମୁଁ ଖୁବ୍ ଆଗ୍ରହାନ୍ୱିତ । ମୋର ଦୃଢ଼ ବିଶ୍ୱାସ ଯେ, ଏହି ଗସ୍ତ ଭାରତ-ନେପାଳ ସମ୍ବନ୍ଧ ବିଶେଷକରି ଜନ-ଜନ ସମ୍ପର୍କକୁ ଦୃଢ଼ିଭୂତ କରିବା ଏବଂ ପାରସ୍ପରିକ ବୁଝାମଣା ଓ ସ୍ୱାର୍ଥ ଆଧାରିତ ବନ୍ଧୁତାକୁ ସଶକ୍ତ କରିବାରେ ବିଶେଷ ଭୂମିକା ଗ୍ରହଣ କରିବ ।
ବୁଦ୍ଧ ପୂର୍ଣ୍ଣିମା ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପବିତ୍ର ବୁଦ୍ଧ ପୂର୍ଣ୍ଣିମା ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ଏକବିଂଶ ଶତାବ୍ଦୀରେ ଭଗବାନ ବୁଦ୍ଧଙ୍କ ଶିକ୍ଷା ଅତ୍ୟନ୍ତ ପ୍ରାସଙ୍ଗିକ । ତାଙ୍କ ଜୀବନ ସମାଜରୁ ଦୁଃଖ- ଯନ୍ତ୍ରଣା ଓ ଅନ୍ୟାୟ ବିଲୋପ କରିବା ପ୍ରତି ସମର୍ପିତ ଥିଲା । ବୁଦ୍ଧଙ୍କ କରୁଣା ତାଙ୍କୁ ଲକ୍ଷ ଲକ୍ଷ ଜନତାଙ୍କ ନିକଟତର କରାଇ ପାରିଥିଲା । ସମସ୍ତଙ୍କୁ ବୁଦ୍ଧ ପୂର୍ଣ୍ଣିମା ଅବସରରେ ଶୁଭେଚ୍ଛା,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଘରୋଇ ଟିକା ନିର୍ମାତାମାନଙ୍କ ସହିତ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଲୋକକଲ୍ୟାଣ ମାର୍ଗ ଠାରେ ଘରୋଇ ଟିକା ନିର୍ମାତାମାନଙ୍କ ସହିତ ଆଲୋଚନା କରିଛନ୍ତି। ଦେଶ ୧୦୦ କୋଟି ଟିକାକରଣ ମାଇଲଖୁଣ୍ଟ ଅତିକ୍ରମ କରିଥିବାରୁ ଏଥିରେ ଟିକା ନିର୍ମାତାମାନଙ୍କର ଭୂମିକାକୁ ପ୍ରଧାନମନ୍ତ୍ରୀ ଉଚ୍ଚପ୍ରଶଂସା କରିଥିଲେ। ସେ କହିଥିଲେ ଯେ ଟିକା ନିର୍ମାତାମାନେ ଭାରତର ଏହି ସଫଳତାର କାହାଣୀରେ ପ୍ରମୁଖ ଭୂମିକା ନିର୍ବାହ କରିଛନ୍ତି। ମହାମାରୀ ସମୟରେ ସେମାନଙ୍କର କଠିନ ପରିଶ୍ରମ ଏବଂ ଆତ୍ମବିଶ୍ୱାସକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ। ପ୍ରଧାନମନ୍ତ୍ରୀ ଜୋର ଦେଇ କହିଥିଲେ ଯେ, ଗତ ଦେଢ଼ ବର୍ଷ ମଧ୍ୟରେ ଆମେ ଶିକ୍ଷା ଲାଭ କରିଥିବା ଶ୍ରେଷ୍ଠ ପ୍ରଚଳନଗୁଡ଼ିକୁ ଦେଶ ସଂସ୍ଥାଗତ ରୂପ ଦେବାର ଆବଶ୍ୟକତା ରହିଛି। ବିଶ୍ୱସ୍ତରୀୟ ମାନକ ସହିତ ତାଳ ଦେଇ ଚାଲିବାକୁ ହେଲେ ଆମକୁ ଆମର ଅଭ୍ୟାସ ବଦଳାଇବାକୁ ହେବ ବୋଲି ଶ୍ରୀ ମୋଦୀ କହିଥିଲେ। ଟିକାକରଣର ସଫଳତା ପରେ ସାରା ବିଶ୍ୱ ଆଜି ଭାରତ ଆଡ଼କୁ ଆଶାପୂର୍ଣ୍ଣ ଦୃଷ୍ଟିରେ ଚାହିଁ ରହିଛି। ସେ କହିଥିଲେ ଯେ ଭବିଷ୍ୟତର ଆହ୍ୱାନକୁ ମୁକାବିଲା କରିବା ଲାଗି ପ୍ରସ୍ତୁତ ରହିବା ନିମନ୍ତେ ଟିକା ନିର୍ମାତାମାନେ ନିରନ୍ତର କାର୍ଯ୍ୟ କରିବାର ଆବଶ୍ୟକ। ଘରୋଇ ଟିକା ନିର୍ମାତାମାନେ ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟିପୂର୍ଣ୍ଣ ଏବଂ ଓଜସ୍ୱୀ ନେତୃତ୍ୱକୁ ପ୍ରଶଂସା କରିଥିଲେ। ଟିକା ବିକଶିତ କରିବା ଲାଗି ପ୍ରଧାନମନ୍ତ୍ରୀଙ୍କ ପକ୍ଷରୁ ମିଳିଥିବା ନିରନ୍ତର ମାର୍ଗଦର୍ଶନ ଏବଂ ସହାୟତା ବିଷୟରେ ସେମାନେ ଉଲ୍ଲେଖ କରିଥିଲେ। ସେମାନେ ପ୍ରଶଂସା କରି କହିଥିଲେ ଯେ ସରକାର ଏବଂ ଉଦ୍ୟୋଗ ଜଗତ ମଧ୍ୟରେ ଏପରି ବ୍ୟାପକ ସହଯୋଗ ପୂର୍ବରୁ କେବେ ଦେଖିବାକୁ ମିଳିନଥିଲା। ଆହୁରି, ଏ ସମସ୍ତ ପ୍ରୟାସରେ ନିୟାମକ ସଂସ୍କାର, ପ୍ରକ୍ରିୟାର ସରଳୀକରଣ, ସମୟୋଚିତ ଅନୁମୋଦନ ଏବଂ ସରକାରଙ୍କ ଭବିଷ୍ୟ ଉନ୍ମୁଖୀ ଏବଂ ସହାୟକ ମନୋଭାବକୁ ଟିକା ନିର୍ମାତାମାନେ ଉଚ୍ଚପ୍ରଶଂସା କରିଥିଲେ। ସେମାନେ ଉଲ୍ଲେଖ କରିଥିଲେ ଯେ, ଦେଶ ଯଦି ପୁରୁଣା ନିୟମଗୁଡ଼ିକୁ ପାଳନ କରିଥାନ୍ତା, ତା’ହେଲେ ଟିକାକରଣରେ ବହୁବିଳମ୍ବ ଘଟିଥାଆନ୍ତା। ବର୍ତ୍ତମାନ ସୁଦ୍ଧା ଆମେ ଟିକାକରଣର ଯେଉଁସ୍ତରରେ ପହଞ୍ଚିପାରିଛୁ ସେଠାରେ ହୁଏତ’ ପହଞ୍ଚି ପାରିନଥାନ୍ତୁ। ସରକାରଙ୍କ ପକ୍ଷରୁ କାର୍ଯ୍ୟକାରୀ କରାଯାଇଥିବା ନିୟାମକଜନିତ ସଂସ୍କାରକୁ ଶ୍ରୀ ଅଦର ପୁନାୱାଲା ପ୍ରଶଂସା କରିଥିଲେ। ମହାମାରୀ ଚାଲିଥିବା ସମୟରେ ପ୍ରଧାନମନ୍ତ୍ରୀଙ୍କର ଦୃଢ଼ ନେତୃତ୍ୱକୁ ଶ୍ରୀ ସାଇରସ ପୁନାୱାଲା ପ୍ରଶଂସା କରିଥିଲେ। କୋଭାକ୍ସିନର ବିକାଶ ହେବା ସମୟରେ ନିୟମିତ ସହାୟତା ଏବଂ ପ୍ରେରଣା ଯୋଗାଇ ଦେବା ଏବଂ ନିଜେ କୋଭାକ୍ସିନ ନେଇ ଅନ୍ୟମାନଙ୍କୁ ଅନୁପ୍ରାଣିତ କରିଥିବାରୁ ପ୍ରଧାନମନ୍ତ୍ରୀଙ୍କୁ ଡକ୍ଟର କ୍ରିଷ୍ଣା ଇଲା ପ୍ରଶଂସା କରିଥିଲେ। ମିଳିତ ଜାତିସଂଘ ସାଧାରଣ ପରିଷଦ ସଭାରେ ଡିଏନଏ ଆଧାରିତ ଟିକା ସମ୍ପର୍କରେ ଉଲ୍ଲେଖ କରିଥିବାରୁ ପ୍ରଧାନମନ୍ତ୍ରୀଙ୍କୁ ଶ୍ରୀ ପଙ୍କଜ ପଟେଲ ପ୍ରଶଂସା କରିଥିଲେ। ଦେଶ ଟିକାକରଣ କ୍ଷେତ୍ରରେ ଏପରି ଏକ ଅବିଶ୍ୱସନୀୟ ମାଇଲଖୁଣ୍ଟ ହାସଲ କରିଥିବାରୁ ମହିମା ଦାତଲା ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟିକୁ ଉଚ୍ଚପ୍ରଶଂସା କରିଥିଲେ। ଟିକା ବିକାଶ କ୍ଷେତ୍ରରେ ନବୋନ୍ମେଷ ଏବଂ ବ୍ୟାକ ୱାର୍ଡ ଇଣ୍ଟିଗ୍ରେସନର ଗୁରୁତ୍ୱ ବିଷୟରେ ଡକ୍ଟର ସଞ୍ଜୟ ସିଂ ଆଲୋଚନା କରିଥିଲେ। ଏହି ପ୍ରୟାସ କାଳରେ ସରକାର ଏବଂ ଉଦ୍ୟୋଗ ଜଗତ ମଧ୍ୟରେ ସହଭାଗିତାକୁ ଶ୍ରୀ ସତୀଶ ରେଡ୍ଡୀ ପ୍ରଶଂସା କରିଥିଲେ। ମହାମାରୀ ସମୟରେ ସରକାର ନିୟମିତ ଯୋଗାଯୋଗ ରକ୍ଷା କରିଥିବାରୁ ଡାକ୍ତର ରାଜେଶ ଜୈନ ପ୍ରଶଂସା କରିଥିଲେ। ଏହି ଆଲୋଚନାରେ ସିରମ ଇନଷ୍ଟିଚ୍ୟୁଟ୍ ଅଫ୍ ଇଣ୍ଡିଆର ଶ୍ରୀ ସାଇରସ ପୁନାୱାଲା ଏବଂ ଶ୍ରୀ ଅଦର ପୁନାୱାଲା, ଭାରତ ବାୟୋଟେକ୍ ଇଣ୍ଟରନ୍ୟାସନାଲ ଲିମିଟେଡର ଡ. କ୍ରୀଷ୍ଣା ଇଲା ଏବଂ ସୁଶ୍ରୀ ସୁଚିତ୍ରା ଇଲା, ଜାଇଡସ କ୍ୟାଡିଲାର ଶ୍ରୀ ପଙ୍କଜ ପଟେଲ ଏବଂ ଡକ୍ଟର ଶେର୍ଭିଲ ପଟେଲ, ବାୟୋଲୋଜିକାଲ ଇ ଲିମିଟେଡର ମହିମା ଦାତଲା ଏବଂ ଶ୍ରୀ ନରେନ୍ଦର ମାଣ୍ଟେଲା, ଜେନୋଭା ବାୟୋଫାର୍ମାସ୍ୟୁଟିକାଲ୍ସ ଲିମିଟେଡର ଡକ୍ଟର ସଞ୍ଜୟ ସିଂ ଏବଂ ଶ୍ରୀ ସତୀଶ ରାମଲାଲ ମେହତା, ଡକ୍ଟର ରେଡ୍ଡୀଜ୍ ଲାବ୍‌ର ଶ୍ରୀ ସତୀଶ ରେଡ୍ଡୀ ଏବଂ ଶ୍ରୀ ଦୀପକ ସାପ୍ରା, ପାନାସିଆ ବାୟୋଟେକ୍ ଲିମିଟେଡର ଡକ୍ଟର ରାଜେଶ ଜୈନ ଏବଂ ଶ୍ରୀ ହର୍ଷିତ ଜୈନ, କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରୀ, କେନ୍ଦ୍ର ସ୍ୱାସ୍ଥ୍ୟ ରାଷ୍ଟ୍ରମନ୍ତ୍ରୀ ଏବଂ ସାର ଓ ରସାୟନ ରାଷ୍ଟ୍ରମନ୍ତ୍ରୀ ମଧ୍ୟ ଏହି ଅବସରରେ ଉପସ୍ଥିତ ଥିଲେ।
ଜନ୍ମ ବାର୍ଷିକୀରେ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ତାଙ୍କ ଜନ୍ମ ବାର୍ଷିକୀରେ ଗଭୀର ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ତାଙ୍କ ଜୟନ୍ତୀରେ ଶତ ଶତ ପ୍ରଣାମ । ଆମର ପ୍ରେରଣା, ପଣ୍ଡିତ ଦୀନଦୟାଲ ଉପାଧ୍ୟାୟଙ୍କୁ ତାଙ୍କ ଜୟନ୍ତୀରେ ସ୍ମରଣ କରୁଛୁ”, ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ।
ବେଙ୍ଗାଲୁରୁରେ ବସ୍‌ ସ୍ମାର୍ଟ କ୍ୟାମ୍ପସ୍ ଉଦ୍‌ଘାଟନରେ ପ୍ରଧାନମନ୍ତ୍ରୀଙ୍କ ଭିଡିଓ ବାର୍ତ୍ତା ଜରିଆରେ ସମ୍ବୋଧନ

ନୂଆଦିଲ୍ଲୀ,୩୦–୬(ପିଆଇବି): ବସ୍ ଇଣ୍ଡିଆ ଭାରତରେ ଶହେବର୍ଷ ପୂରଣ କରିଥିବା ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ ବାର୍ତ୍ତା ଜରିଆରେ ସମ୍ବୋଧନ କରିଛନ୍ତି । ପ୍ରଥମେ ପ୍ରଧାନମନ୍ତ୍ରୀ ବସ୍ ଇଣ୍ଡିଆ ଭାରତରେ ଏହା ଶହେବର୍ଷର ଉପସ୍ଥିତି ଜାହିର କରିଥିବାରୁ ଅଭିନନ୍ଦନ ଜଣାଇଛନ୍ତି । ସ୍ୱାଧୀନତାର ୭୫ବର୍ଷ ଦେଶ ପାଳନ କରିବାକୁ ଯାଉଥିବାରୁ ଏହା ଆହୁରି ଗୁରୁତ୍ୱପୂର୍ଣ୍ଣ ଓ ଏହାର ସ୍ୱତନ୍ତ୍ର ମହତ୍ୱ ରହିଥିବା ଶ୍ରୀ ମୋଦୀ କହିଛନ୍ତି । ଏହି ଅବସରରେ ବସ୍ ସ୍ମାର୍ଟ କ୍ୟାମ୍ପସ ମଧ୍ୟ ଉଦ୍‌ଘାଟିତ ହୋଇଛି। “ଏହି କ୍ୟାମ୍ପସ ଭବିଷ୍ୟତରେ ଭାରତ ଓ ସମଗ୍ର ବିଶ୍ୱ ନିମନ୍ତେ ଅନେକ ସାମଗ୍ରୀ ଓ ସମସ୍ୟା ସମାଧାନ ପାଇଁ କାର୍ଯ୍ୟ କରିବ” ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ ଅକ୍ଟୋବର, ୨୦୧୫ ରେ ବେଙ୍ଗାଲୁରରେ ଥିବା ବସ୍ ପ୍ରତିଷ୍ଠାନ କିପରି ଚାନ୍‌ସେଲର ମାର୍କେଲ ସହ ଗସ୍ତ କରିଥିଲେ ତା’ର ସ୍ମୃତିଚାରଣ କରିଥିଲେ । ବର୍ତ୍ତମାନ ସମୟ କିପରି ପ୍ରଯୁକ୍ତି ବିଦ୍ୟାର ଯୁଗ ଓ ଏହାର ସୁଫଳ ବୈଶ୍ୱିକ ମହାମାରୀ କାଳରେ ପ୍ରଦର୍ଶିତ ହୋଇଥିଲା । ସେ ଦୃଷ୍ଟିରୁ ପ୍ରଯୁକ୍ତି ଓ ନବୋନ୍ମେଷୀ କ୍ଷେତ୍ରରେ ପୁଞ୍ଜି ବିନିଯୋଗ ବେଶ୍ ଗୁରୁତ୍ୱପୂର୍ଣ୍ଣ ବୋଲି ପ୍ରଧାନମନ୍ତ୍ରୀ କହିଥିଲେ । ନବୋନ୍ୱ କ୍ଷେତ୍ରରେ ବସ୍‌ର କାର୍ଯ୍ୟକୁ ପ୍ରଶଂସା କରି ନିରନ୍ତର ସ୍ଥାୟିତ୍ୱ ଉପରେ ଆଲୋକପାତ କରିଥିଲେ । ଏଥିନେଇ ପ୍ରଧାନମନ୍ତ୍ରୀ କହିଥିଲେ “ଭାରତର ଅଭିବୃଦ୍ଧି ଅଧିକ ସବୁଜ ଓ ସତେଜ ହୋଇଥିବାବେଳେ ଗତ ଆଠବର୍ଷ ମଧ୍ୟରେ ଆମର ସୌରଶକ୍ତି ସାମର୍ଥ୍ୟ ୨୦ଗୁଣ ବୃଦ୍ଧି ପାଇଛି ।” ଉଭୟ ଭାରତ ଓ ଭାରତ ବାହାରେ ଅଙ୍ଗାରକାମ୍ଳ ରହିତ ସଫଳତା ନିମନ୍ତେ ବସ୍‌ର ଉଦ୍ୟମକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆଜି ଭାରତ ବିଶ୍ୱରେ ଏକ ଦୃତ ଅଭିବୃଦ୍ଧିଗାମୀ ଅର୍ଥ ବ୍ୟବସ୍ଥା । ଗତ ଦୁଇବର୍ଷ ମଧ୍ୟରେ ପୁଞ୍ଜିନିବେଶ ମଧ୍ୟ ବୃଦ୍ଧି ପାଇଛି । “ଆମର ଷ୍ଟାର୍ଟ ଅପ୍‌ସ ବିଶ୍ୱରେ ଆମ ଯୁବ ଶକ୍ତି ଯୋଗୁଁ ବୃହତମ ହୋଇପାରିଛି । ବୈଷୟିକ ବିଶ୍ୱରେ ମଧ୍ୟ ଅନେକ ସୁଯୋଗ ସମ୍ଭାବନା ରହିଛି ।” ଭାରତ ସରକାର ସବୁ ଗାଁକୁ ଦ୍ରୁତ ଶକ୍ତି ଯୁକ୍ତ ଇଣ୍ଟରନେଟ ସଂଯୋଗ ଦେବା ଦିଗରେ କାର୍ଯ୍ୟ କରୁଛନ୍ତି ।” ସମସ୍ତ ସରକାରୀ କାର୍ଯ୍ୟରେ ସମନ୍ୱୟ ବୈଷୟିକ ବ୍ୟବସ୍ଥା ହେଉଛି ଆମ ଡିଜିଟାଲ ଇଣ୍ଡିଆର ଦୃଶ୍ୟପଟ୍ଟ । ଏହାର ସୁଯୋଗ ନେଇ ଆମ ଦେଶରେ ପୁଞ୍ଜିବିନିଯୋଗ ନିମନ୍ତେ ମୁଁ ସାରା ପୃଥିବୀକୁ ଅନୁରୋଧ କରୁଛି । ଏପରି ଗୁରୁତ୍ୱପୂର୍ଣ୍ଣ ଅବସରରେ ପ୍ରଧାନମନ୍ତ୍ରୀ ବସ୍‌କୁ ଭାରତରେ ଅଧିକ କିଛି କରିବା ନେଇ ଚିନ୍ତା କରିଥିବାକୁ ପରାମର୍ଶ ଦେଇଥିଲେ । “ଆଗାମୀ ୨୫ବର୍ଷ ପାଇଁ ଲକ୍ଷ୍ୟଧାର୍ଯ୍ୟ କରି ଓ ତୁମର ସଂସ୍ଥା ଏହା କରିପାରିବ । ଶହେବର୍ଷ ଆଗରୁ ବସ୍ ଭାରତକୁ ଏକ ଜର୍ମାନ କମ୍ପାନୀଭାବେ ଆସିଥିଲା । ଆଜି କିନ୍ତୁ ଏହା ଜର୍ମାନ ଭଳି ଭାରତୀୟ ଅଧିକ ହୋଇଛି । ଏହା ଜର୍ମନ ଯାନ୍ତ୍ରିକ ଜ୍ଞାନ ଓ ଭାରତୀୟ ଶକ୍ତିର ଏକ ମହାନ୍ ଉଦାହରଣ । ଏହି ଭାଗିଦାରୀ ଅଧିକରୁ ଅଧିକ ଶକ୍ତିଶାଳୀ ହେବ” ବୋଲି ସେ ଶେଷରେ ପ୍ରକାଶ କରିଥିଲେ ।
ମୁମ୍ବାଇରେ କୋଠା ଛାତ ଭୁଷୁଡି ଜୀବନହାନୀ ଘଟିଥିବାରୁ ଦୁଃଖ ପ୍ରକାଶ କଲେ ପ୍ରଧାନମନ୍ତ୍ରୀ

ମୁମ୍ବାଇ କୋଠା ଛାତ ଭୁଷୁଡିବା ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ପ୍ରକାଶ କରିଛନ୍ତି । “ମୁମ୍ବାଇରେ ଛାତ ଭୁଷୁଡିବା ଏକ ଦୁଃଖଦ ଘଟଣା । ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପରିବାର ବର୍ଗଙ୍କ ପ୍ରତି ମୁଁ ସମବେଦନା ଜଣାଇବା ସହିତ ଆହତଙ୍କ ଆଶୁ ଆରୋଗ୍ୟ କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ନଭେମ୍ବର ୨୦ ଓ ୨୧ରେ ଲକ୍ଷ୍ନୌରେ ଆୟୋଜିତ ୫୬ତମ ପୁଲିସ ମହାନିର୍ଦ୍ଦେଶକ ସମ୍ମିଳନୀରେ ଯୋଗଦେବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଚଳିତମାସ ୨୦ ଓ ୨୧ ତାରିଖରେ ଲକ୍ଷ୍ନୌରେ ଅନୁଷ୍ଠିତ ପୁଲିସ ମହାନିର୍ଦ୍ଦେଶକଙ୍କ ୫୬ତମ ସମ୍ମିଳନୀରେ ଯୋଗଦେବେ । ଏହି ସମ୍ମିଳନୀ ଲକ୍ଷ୍ନୌର ପୁଲିସ ସଦର କାର୍ଯ୍ୟାଳୟରେ ଅନୁଷ୍ଠିତ ହେଉଛି । ଏଥିରେ ବିଭିନ୍ନ ପୁଲିସ ବାହିନୀର ଡିଜିପି ସହିତ ଆଇଜିପି(ଇନ୍ସପେକ୍ଟର ଜେନେରାଲ) ମାନେ ଭାଗ ନେବେ । ଏହି ଦୁଇଦିନିଆ ସମ୍ମିଳନୀ ମିଶ୍ରିତ ଆକାରରେ ଅନୁଷ୍ଠିତ ହେବ । ବିଭିନ୍ନ ରାଜ୍ୟ ଓ କେନ୍ଦ୍ରଶାସିତ ଅଂଚଳର ପୁଲିସ ମହାନିର୍ଦ୍ଦେଶକ ଏବଂ କେନ୍ଦ୍ରୀୟ ସଶସ୍ତ୍ର ପୁଲିସ ବାହିନୀ ଓ କେନ୍ଦ୍ରୀୟ ପୁଲିସ ପ୍ରତିଷ୍ଠାନର ମହାନିର୍ଦ୍ଦେଶକମାନେ ଲକ୍ଷ୍ନୌକୁ ଆସି ଏହି ସମ୍ମିଳନୀରେ ଅଂଶଗ୍ରହଣ କରିବେ । ଅବଶିଷ୍ଟ ଆମନ୍ତ୍ରିତ ପୁଲିସ ଅଧିକାରୀଗଣ ଭର୍ଚୁଆଲ ବ୍ୟବସ୍ଥାରେ ଦେଶର ୩୭ଟି ବିଭିନ୍ନ ଗୁଇନ୍ଦା ବ୍ୟୁରୋ /ପ୍ରାଦେଶିକ ଗୁଇନ୍ଦା ବ୍ୟୁରୋ ସଦର କାର୍ଯ୍ୟାଳୟରୁ ଏହି ସମ୍ମିଳନୀରେ ଭାଗନେବେ । ଏହି ସମ୍ମିଳନୀରେ ସାଇବର ଅପରାଧ, ଡାଟା ଗଭର୍ଣ୍ଣାନ୍ସ, ଆତଙ୍କବାଦୀ କାର୍ଯ୍ୟକଳାପର ମୁକାବିଲା, ବାମଉଗ୍ରପନ୍ଥୀ କାର୍ଯ୍ୟକଳାପର ଦମନ, ମାଦବଦ୍ରବ୍ୟ ଚୋରା କାରବାରର ନୂଆ ଧାରା ଏବଂ କାରାଗାର ସଂସ୍କାର ଆଦି ବିଭିନ୍ନ ବିଷୟରେ ଆଲୋଚନା ହେବ । ୨୦୧୪ରୁ ପ୍ରଧାନମନ୍ତ୍ରୀ ପୁଲିସ ମହାନିର୍ଦ୍ଦେଶକ (ଡିଜିପି) ସମ୍ମିଳନୀ ପ୍ରତି ବିଶେଷ ଆଗ୍ରହ ପ୍ରକାଶ କରିଆସୁଛନ୍ତି । ପୂର୍ବରୁ ଏଭଳି ସମ୍ମିଳନୀରେ ପ୍ରତୀକାତ୍ମକ ଉପସ୍ଥିତି ବଦଳରେ ପ୍ରତ୍ୟକ ଅଧିବେଶନରେ ଭାଗ ନେଇ ମୁକ୍ତ ଓ ଅଣଆନୁଷ୍ଠାନିକ ଆଲୋଚନାକୁ ପ୍ରଧାନମନ୍ତ୍ରୀ ପ୍ରୋତ୍ସାହିତ କରିଆସୁଛନ୍ତି । ଏହି ଆଲୋଚନା ମାଧ୍ୟମରେ ପ୍ରଧାନମନ୍ତ୍ରୀଙ୍କୁ ଦେଶର ଗୁରୁତ୍ୱପୂର୍ଣ୍ଣ ପୁଲିସ ଓ ଆଭ୍ୟନ୍ତରୀଣ ନିରାପତ୍ତା ପ୍ରସଙ୍ଗରେ ସିଧାସଳଖ ଅବଗତ କରାଇବାର ସୁଯୋଗ ଶ୍ରୀ ମୋଦୀ ଦେଉଛନ୍ତି । ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟି ଓ ଲକ୍ଷ୍ୟ ଅନୁସାରେ ୨୦୧୪ଠାରୁ ପୁଲିସ ମହାନିର୍ଦ୍ଦେଶକ ସମ୍ମିଳନୀ ପାରମ୍ପରିକ ଭାବେ ରାଜଧାନୀ ଦିଲ୍ଲୀରେ ନ ହୋଇ ବିଭିନ୍ନ ରାଜ୍ୟରେ ଅନୁଷ୍ଠିତ ହେଉଛି । ପୂର୍ବରୁ ଏହା କେବଳ ଦିଲ୍ଲୀରେ ଆୟୋଜିତ ହେଉଥିଲା । କେବଳ କରୋନା ମହାମାରୀ ଯୋଗୁଁ ୨୦୨୦ ଡିଜିପି ସମ୍ମିଳନୀ ଆଭାସୀ(ଭର୍ଚୁଆଲ) ବ୍ୟବସ୍ଥାରେ କରାଯାଇଥିଲା । ୨୦୧୪ରେ ଏହି ସମ୍ମିଳନୀ ଗୁଆହାଟୀରେ, ୨୦୧୫ରେ କଚ୍ଛର ଧୋରଡୋ,୨୦୧୬ରେ ହାଇଦରାବାଦର ଜାତୀୟ ପୁଲିସ ଏକାଡେମୀ, ୨୦୧୭ରେ ଟେକ୍‌ନପୁରର ବିଏସ୍‌ଏଫ୍ ଏକାଡେମୀ, ୨୦୧୮ରେ କେୱାଡିୟା ଏବଂ ୨୦୧୯ରେ ପୁଣେର ଆଇଆଇଏସ୍‌ଆର୍‌ରେ ଅନୁଷ୍ଠିତ ହୋଇଥିଲା ।
ପଶମ ଟୋପି ବୁଣିବା ଅଭିଯାନ ପାଇଁ ବାୟୁସେନା ପତ୍ନୀ କଲ୍ୟାଣ ସଂଘକୁ ପ୍ରଶଂସା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାୟୁସେନା ପତ୍ନୀ କଲ୍ୟାଣ ସଂଘ (ଏଫ୍‍ଡବ୍ଲ୍ୟୁଡବ୍ଲ୍ୟୁଏ) ର ପ୍ରୟାସକୁ ପ୍ରଶଂସା କରିଛନ୍ତି, ଯେଉଁମାନେ ଦେଶର ସମସ୍ତ ବାନ୍ଧବୀଙ୍କ ଦ୍ୱାରା ଏକ ବିରାଟ ପଶମ ଟୋପି ବୁଣିବା ଅଭିଯାନ କରିଥିଲେ ଏବଂ ସେଗୁଡିକୁ ଅବହେଳିତ ଲୋକଙ୍କୁ ବାଣ୍ଟିବା ଉଦ୍ଦେଶ୍ୟରେ ଏହା କରିଥିଲେ । ସମସ୍ତ ବାନ୍ଧବୀଙ୍କ ଦ୍ୱାରା ସମୁଦାୟ ୪୧୫୪୧ ଟି ଟୋପି ବୁଣା ହୋଇଥିଲା ଭାରତୀୟ ବାୟୁସେନାର ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ପ୍ରଶଂସନୀୟ ଉଦ୍ୟମ ।”
ଭାରତ - ପର୍ତ୍ତୁଗାଲ ମଧ୍ୟରେ କୃଷି, ଆନୁସଙ୍ଗିକ କ୍ଷେତ୍ରରେ ସହଯୋଗ ବୁଝାମଣାକୁ କେବିନେଟର ଅନୁମୋଦନ

କୃଷି ଓ ଆନୁସଙ୍ଗିକ କ୍ଷେତ୍ରରେ ସହଯୋଗ ପାଇଁ ଭାରତ ଏବଂ ପର୍ତ୍ତୁଗାଲ ମଧ୍ୟରେ ବୁଝାମଣା ପତ୍ର ହସ୍ତାକ୍ଷର ପାଇଁ ଆଜି (04.01.2017) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଏହି ବୁଝାମଣା ପତ୍ରରେ ବିଜ୍ଞାନ ଏବଂ ବୈଷୟିକ ସୂଚନା ଆଦାନ ପ୍ରଦାନ, ଉଦ୍ଭିଦ ଏବଂ ଉଦ୍ଭିଦଜାତ ଦ୍ରବ୍ୟର ବ୍ୟବସାୟ, ଫାଇଟୋସାନିଟାରୀ ସମସ୍ୟା, ପ୍ରଶିକ୍ଷଣ କାର୍ଯ୍ୟକ୍ରମ, ସେମିନାର ଆୟୋଜନ, ବିଶେଷଜ୍ଞ ଏବଂ ପରାମର୍ଶଦାତାଙ୍କ ଗସ୍ତ ଆଦିକୁ ସାମିଲ କରାଯାଇଛି । ବୁଝାମଣା ହେଲେ ଦୁଇ ଦେଶର ପ୍ରତିନିଧିମାନଙ୍କର ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ, ଯାହା ବୁଝାମଣା ଅନୁଯାୟୀ କାର୍ଯ୍ୟନ୍ୱୟନର ଅନୁଧ୍ୟାନ କରିବ । କୃଷି କ୍ଷେତ୍ର ଏବଂ ଅନ୍ୟ ଆନୁସଙ୍ଗିକ କ୍ଷେତ୍ର ପାଇଁ ପ୍ରସ୍ତାବ ଦେବା ସହ ଆଗାମୀ ଦିନରେ ଏହି କ୍ଷେତ୍ରଗୁଡିକରେ ସହଯୋଗ ପାଇଁ ନିୟମାବଳୀ ପ୍ରସ୍ତୁତ କରାଯିବ । ଏହି ବୁଝାମଣା ହସ୍ତାକ୍ଷର ହେବା ଦିନଠାରୁ ଆଗାମୀ 5 ବର୍ଷ ପର୍ଯ୍ୟନ୍ତ ବଳବତ୍ତର ରହିବ ଏବଂ ଏହାପରେ ମଧ୍ୟ ସ୍ୱତଃପ୍ରବୃତ ଭାବେ ଅବଧି ବୃଦ୍ଧି ହୋଇଚାଲିବ । ଅବଧି ପୂରଣର 6 ମାସ ପୂର୍ବରୁ କୌଣସି ଦେଶ ଲିଖିତ ଭାବେ ବୁଝାମଣା ରଦ୍ଦ ପାଇଁ ତାଙ୍କ ଅଭିପ୍ରାୟ ନଜଣାଇଲେ ଏହା ସ୍ୱତଃପ୍ରବୃତ ଭାବେ ବଳବତ୍ତର ରହୁଥିବ ।
ହଙ୍ଗେରୀ ସଂସଦୀୟ ର୍ନିବାଚନରେ ବିଜୟୀ ହୋଇଥିବା ପ୍ରଧାନମନ୍ତ୍ରୀ ଭିକ୍ଟର ଅର୍ବାନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ହଙ୍ଗେରୀରେ ସଂସଦୀୟ ର୍ନିବାଚନରେ ବିଜୟ ପାଇଁ ପ୍ରଧାନମନ୍ତ୍ରୀ ଭିକ୍ଟର ଅର୍ବାନଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ହଙ୍ଗେରୀରେ ସଂସଦୀୟ ର୍ନିବାଚନରେ ତୁମର ବିଜୟ ପାଇଁ ପ୍ରଧାନମନ୍ତ୍ରୀ ଭିକ୍ଟର ଅର୍ବାନଙ୍କୁ ଅଭିନନ୍ଦନ । ଘନିଷ୍ଠ ତଥା ବନ୍ଧୁତ୍ୱପୂର୍ଣ୍ଣ ଭାରତ–ହଙ୍ଗେରୀ ସମ୍ପର୍କକୁ ଆହୁରି ମଜବୁତ କରିବା ପାଇଁ ଆପଣଙ୍କ ସହ କାର୍ଯ୍ୟ ଜାରି ରଖିବାକୁ ଅପେକ୍ଷା କରିଛୁ ।”
ବୌଦ୍ଧିକ ସମ୍ପତ୍ତି ଅଧିକାର ଉପରେ  ଭାରତ, କାନାଡା ବୁଝାମଣାକୁ କ୍ୟାବିନେଟ ଅନୁମୋଦନ

ବୌଦ୍ଧିକ ସମ୍ପତ୍ତି ଅଧିକାର (ଆଇପିଆର) ଉପରେ ଭାରତ ଏବଂ କାନାଡା ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ମିଳିଛି । ବୌଦ୍ଧିକ ସମ୍ପତ୍ତି (ଆଇପି) କ୍ଷେତ୍ରରେ ଦ୍ୱିପାକ୍ଷିକ ସହଯୋଗ କାର୍ଯ୍ୟକଳାପ ପ୍ରତିଷ୍ଠା କରିବା ଲାଗି 23 ଫେବୃଆରୀ, 2018ରେ ଏହି ଏମଓୟୁ ସ୍ୱାକ୍ଷରିତ ହୋଇଥିଲା । ଏହାର ଉଦ୍ଦେଶ୍ୟ ଉଭୟ ଦେଶ ମଧ୍ୟରେ ନବୋନ୍ମେଷ, ସୃଜନଶୀଳତା ଏବଂ ଆର୍ଥିକ ବିକାଶକୁ ପ୍ରୋତ୍ସାହନ ଦେବା । ଏହି ଏମଓୟୁ ଏକ ବ୍ୟାପକ ଏବଂ ନମନୀୟ ଢାଂଚାର ପ୍ରତିଷ୍ଠା କରୁଛି, ଯେଉଁଥିରେ ଉଭୟ ଦେଶ ସର୍ବଶ୍ରେଷ୍ଠ ପ୍ରଚଳନର ଆଦାନପ୍ରଦାନ କରିପାରିବେ । ଏଥିସହିତ ଆଇପିଆର ଉପରେ ସଚେତନତା ବୃଦ୍ଧି କରିବା ଲାଗି ପ୍ରଶିକ୍ଷଣ କାର୍ଯ୍ୟକ୍ରମ ଏବଂ ପ୍ରଯୁକ୍ତି ବିନିମୟ ଉପରେ ଏକଜୁଟ ହୋଇ କାମ କରିପାରିବେ । ବୌଦ୍ଧିକ ସମ୍ପତ୍ତି ଅଧିକାର (ଆଇପିଆର)ର ଉନ୍ନତ ଢଙ୍ଗରେ ସୁରକ୍ଷା କରିପାରିବେ । ଏମଓୟୁ ଅନ୍ତର୍ଗତ ପ୍ରାଥମିକ ପଦକ୍ଷେପ ମଧ୍ୟରେ ସାମିଲ ରହିଛି: -ଉଭୟ ଦେଶର ସାଧାରଣ, ବ୍ୟବସାୟ ଏବଂ ଶିକ୍ଷା ପ୍ରତିଷ୍ଠାନଗୁଡ଼ିକ ମଧ୍ୟରେ ଆଇପି ସଚେତନତା ବଢ଼ାଇବା ଉପରେ ସର୍ବଶ୍ରେଷ୍ଠ ପ୍ରଚଳନ, ଅଭିଜ୍ଞତା ଏବଂ ଜ୍ଞାନର ଆଦାନପ୍ରଦାନ । -ସ୍ୱତନ୍ତ୍ର ଆଇପି କ୍ଷେତ୍ର ସହିତ ଜଡ଼ିତ ମାନବ ସମ୍ବଳ ସହିତ ଆପୋସ ସମ୍ପର୍କ ପ୍ରତିଷ୍ଠା କରିବା ଲାଗି ବିଶେଷଜ୍ଞମାନଙ୍କ ପାରସ୍ପରିକ ବିନିମୟ । -ଅଂଶଗ୍ରହଣକାରୀଙ୍କ ଦ୍ୱାରା ଏକକ ରୂପରେ କିମ୍ବା ମିଳିତ ଭାବେ ଆୟୋଜିତ କାର୍ଯ୍ୟକ୍ରମ, ପ୍ରଶିକ୍ଷଣ ଏବଂ ସମାରୋହରେ ଭାଗିଦାରୀ ଜରିଆରେ ଉଦ୍ୟୋଗ, ବିଶ୍ୱବିଦ୍ୟାଳୟ, ଗବେଷଣା ଓ ବିକାଶ ସଂଗଠନ ଏବଂ କ୍ଷୁଦ୍ର ଓ ମଧ୍ୟମ ଉଦ୍ୟୋଗ (ଏମଏସଇ) ସହିତ ଆଇପି ଉପରେ ସର୍ବଶ୍ରେଷ୍ଠ ପ୍ରଚଳନ ଅଭିଜ୍ଞତା ଏବଂ ଜ୍ଞାନର ଆଦାନପ୍ରଦାନ ତଥା ପ୍ରସାର । -ଆଇପିରେ ଆଧୁନିକୀକରଣ ପ୍ରକଳ୍ପ, ନବୀନ ଏବଂ ବର୍ତ୍ତମାନ ପ୍ରଚଳିତ ଲିଖିତ ପ୍ରମାଣ ଏବଂ ସୂଚନା ପଦ୍ଧତିର ସ୍ୱୟଂଚାଳନ ଏବଂ କାର୍ଯ୍ୟାନ୍ୱୟନ ବିକାଶରେ ସହଯୋଗ ତଥା ଆଇବିର ପରିଚାଳନାର ପ୍ରକ୍ରିୟା । -ପାରମ୍ପରିକ ଜ୍ଞାନର ସୁରକ୍ଷା କିଭଳି କରାଯିବ ତାହା ବୁଝିବା କ୍ଷେତ୍ରରେ ସହଯୋଗ; ପାରମ୍ପରିକ ଜ୍ଞାନ ସମ୍ବନ୍ଧୀୟ ଡାଟା ଆଧାର ଏବଂ ବର୍ତ୍ତମାନର ଆଇପି ପ୍ରଣାଳୀ ବିଷୟରେ ସଚେତନତା ବୃଦ୍ଧି କରିବା ସହିତ ସର୍ବଶ୍ରେଷ୍ଠ ପ୍ରଚଳନର ବିନିମୟରେ ସହଯୋଗ । -ସ୍ଥାନୀୟ ଆଇପି ଏବଂ ବ୍ୟବସାୟ ଗୋଷ୍ଠୀ ଲାଗି ଆଇପି ସମ୍ବନ୍ଧୀୟ ପ୍ରଶିକ୍ଷଣରେ ସହଯୋଗ ଏବଂ -ସେପରି ଅନ୍ୟ କୌଣସି ସହଯୋଗ କାର୍ଯ୍ୟକଳାପ, ଯାହା ଉପରେ ଏହି ଏମଓୟୁର ପରିଧି ମଧ୍ୟରେ ଆପୋସ ଭାବେ ନିଷ୍ପତ୍ତି ନିଆଯାଇପାରିବ ।
ପ୍ରଫେସର ଯଶ ପାଲଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ବିଶିଷ୍ଟ ଭାରତୀୟ ବୈଜ୍ଞାନିକ ତଥା ଶିକ୍ଷାବିତ ପ୍ରଫେସର ଯଶ ପାଲଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ପ୍ରଫେସର ଯଶ ପାଲଙ୍କ ଦେହାନ୍ତ ଏକ ଦୁଃଖଦ ଘଟଣା । ଆମେ ଏକ ବିଶିଷ୍ଟ ବୈଜ୍ଞାନିକ ତଥା ଶିକ୍ଷାବିତ ଯିଏକି ଭାରତୀୟ ଶିକ୍ଷା କ୍ଷେତ୍ରକୁ ବହୁଳ ଭାବେ ଅବଦାନ ଦେଇଥିବା ବ୍ୟକ୍ତିଙ୍କୁ ହରାଇଛେ । ଗୁଜରାଟରେ 2009ରେ ଅନୁଷ୍ଠିତ ରାଷ୍ଟ୍ରୀୟ ବାଳ ବିଜ୍ଞାନ କଂଗ୍ରେସ ଅବସରରେ ଏବଂ ଏହିଭଳି ଅନେକଥର ପ୍ରଫେସର ଯଶ ପାଲଙ୍କ ସହ ମିଶି ମତ ବିନିମୟ କରିବାର ସୁଯୋଗ ମିଳିଥିଲା,” ବୋଲି ପ୍ରଧାନମନ୍ତ୍ରୀ କହିଛନ୍ତି । ରାଷ୍ଟ୍ରୀୟ ବାଳ ବିଜ୍ଞାନ କଂଗ୍ରେସ 2009ରେ ପ୍ରଫେସର ଯଶ ପାଲଙ୍କ ସହିତ ତାଙ୍କର କେତେକ ମିଳିତ ଫଟୋକୁ ମଧ୍ୟ ସ୍ମୃତି ସ୍ୱରୂପ ପ୍ରଧାନମନ୍ତ୍ରୀ ପ୍ରଦର୍ଶନ କରିଛନ୍ତି ।
ଆଫଗାନିସ୍ତାନରେ ଭୂମିକମ୍ପରେ ଜୀବନହାନି ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଫଗାନିସ୍ତାନରେ ହୋଇଥିବା ଭୂମିକମ୍ପରେ ମୃତାହତଙ୍କ ପାଇଁ ସମବେଦନା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି “ଆଜି ଆଫଗାନିସ୍ତାନରେ ଘଟିଥିବା ଭୟଙ୍କର ଭୂମିକମ୍ପ ଖବରକୁ ନେଇ ମୁଁ ଅତ୍ୟନ୍ତ ଦୁଃଖିତ । ବହୁମୂଲ୍ୟ ଜୀବନ ହାନି ପାଇଁ ମୋର ଗଭୀର ସମବେଦନା । ଭାରତ ଆଫଗାନିସ୍ତାନର ଲୋକମାନଙ୍କ ନିକଟରେ ସେମାନଙ୍କର କଠିନ ସମୟରେ ଛିଡ଼ା ହୋଇଛି ଏବଂ ଯଥା ଶୀଘ୍ର ସମସ୍ତ ବିପର୍ଯ୍ୟୟ ମୁକାବିଲା ପାଇଁ ସାମଗ୍ରୀ ଯୋଗାଇବାକୁ ପ୍ରସ୍ତୁତ ଅଛି ।”
ପ୍ରଗତି ମାଧ୍ୟମରେ ପ୍ରଧାନମନ୍ତ୍ରୀଙ୍କ ଆଲୋଚନା

ସକ୍ରିୟ ପ୍ରଶାସନ ଲାଗି ଉଦ୍ଦିଷ୍ଟ ବହୁମୁଖୀ ପ୍ଲାଟଫର୍ମ – “ପ୍ରଗତି” ର ଅଠରତମ ଆଲୋଚନାରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଧ୍ୟକ୍ଷତା କରିଛନ୍ତି । ଏହି ଅବସରରେ ରେଳବାଇ ସଂପର୍କିତ ଅଭିଯୋଗର ଅନୁଧ୍ୟାନ ଏବଂ ସମାଧାନର ସମୀକ୍ଷା କରିଥିଲେ ପ୍ରଧାନମନ୍ତ୍ରୀ । ଦୁର୍ନୀତିଗସ୍ତ ରେଳବାଇ ଅଧିକାରୀଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ଗ୍ରହଣ କରିବା ଲାଗି ସେ ନିର୍ଦ୍ଦେଶ ଦେଇଥିଲେ । ଦୁର୍ଘଟଣା ହେଲ୍ପଲାଇନ୍ ସମତେ ସମସ୍ତ ଅଭିଯୋଗ ଏବଂ ଦ୍ୱନ୍ଦ୍ୱର ସମାଧାନ ଲାଗି ଏକ ଟେଲିଫୋନ୍ ନମ୍ବର ପ୍ରଚଳନ କରିବା ଲାଗି ପ୍ରଧାନମନ୍ତ୍ରୀ ଭାରତୀୟ ରେଳବାଇକୁ ନିର୍ଦ୍ଦେଶ ଦେଇଥିଲେ । ମହାରାଷ୍ଟ୍ର, ମଧ୍ୟପ୍ରଦେଶ, ରାଜସ୍ଥାନ, କର୍ଣ୍ଣାଟକ, ତାମିଲନାଡ଼ୁ, ଆନ୍ଧ୍ର ପ୍ରଦେଶ, ଓଡ଼ିଶା, ଉତ୍ତରପ୍ରଦେଶ, ଉତ୍ତରାଖଣ୍ଡ, ଜାମ୍ମୁ ଏବଂ କାଶ୍ମୀର, ଆସାମ, ମଣିପୁର, ମେଘାଳୟ, ମିଜୋରାମ, ତ୍ରିପୁରା ଏବଂ ନାଗାଲାଣ୍ଡ ଭଳି ରାଜ୍ୟରେ ରେଳବାଇ, ରାସ୍ତା ଏବଂ ବିଦ୍ୟୁତ୍ କ୍ଷେତ୍ରରେ ବିଭିନ୍ନ ଗୁରୁତ୍ୱପୂର୍ଣ୍ଣ ଭିତ୍ତିଭୂମି ପ୍ରକଳ୍ପଗୁଡ଼ିକର ଅଗ୍ରଗତି ସମୀକ୍ଷା କରିଥିଲେ ପ୍ରଧାନମନ୍ତ୍ରୀ । ଯେଉଁ ପ୍ରକଳ୍ପଗୁଡ଼ିକର ଅଗ୍ରଗତି ସମୀକ୍ଷା କରାଯାଇଥିଲା ସେଗୁଡ଼ିକ ହେଲା : ମୁମ୍ବାଇ ମେଟ୍ରୋ, ତିରୁପତି-ଚେନ୍ନାଇ ରାଜପଥ, ଉତ୍ତରପ୍ରଦେଶ, ଉତ୍ତରାଖଣ୍ଡ ଏବଂ ମଣିପୁରରେ ଦୀର୍ଘଦିନରୁ ପଡ଼ି ରହିଥିବା ରାସ୍ତା ପ୍ରକଳ୍ପ, ଜାମ୍ମୁ ଏବଂ କାଶ୍ମୀର ଏବଂ ଉତ୍ତର-ପୂର୍ବାଂଚଳରେ ଗୁରୁତ୍ୱପୂର୍ଣ୍ଣ ବିଦ୍ୟୁତ୍ ସରବରାହ ଲାଇନ୍ । ମିଶନ୍ ଇନ୍ଦ୍ରଧନୁଶ ଟିକାକରଣ ମିଶନର ସମୀକ୍ଷା କରିବା ଅବସରରେ ପ୍ରଧାନମନ୍ତ୍ରୀ ସବୁଠୁ ଖରାପ ପ୍ରଦର୍ଶନ କରିଥିବା 100ଟି ଜିଲ୍ଲାରେ ନିର୍ଦ୍ଧାରିତ ସମୟ ମଧ୍ୟରେ ଲକ୍ଷ୍ୟ ହାସଲ କରିବା ଲାଗି ନିର୍ଦ୍ଦେଶ ଦେଇଥିଲେ । ସେ କହିଥିଲେ ଯେ ଟିକାକରଣରୁ ଯେମିତି ଜଣେ ବି ଶିଶୁ ବଂଚିତ ନହୁଏ ତାହା ସୁନିଶ୍ଚିତ କରିବା ଲାଗି ଏନସିସି ଏବଂ ନେହରୁ ଯୁବ କେନ୍ଦ୍ର ଭଳି ଯୁବ ଅନୁଷ୍ଠାନଗୁଡ଼ିକୁ କାର୍ଯ୍ୟରେ ନିୟୋଜିତ କରାଯିବା ଉଚିତ୍ । ସ୍ୱଚ୍ଛତା ଆକ୍ସନ୍ ପ୍ଲାନର କାର୍ଯ୍ୟକାରୀତା ସମୀକ୍ଷା କରି ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛତା ପକ୍ଷ ଭଳି କାର୍ଯ୍ୟକ୍ରମକୁ ସ୍ଥାୟୀ ସମାଧାନ ନିମନ୍ତେ ଆନ୍ଦୋଳନରେ ପରିବର୍ତ୍ତନ କରାଯିବା ଆବଶ୍ୟକ । ଅମୃତ ମିଶନ୍ ଅଧୀନରେ ଏଲଇଡି ବଲ୍ବ ଭଳି ଅତ୍ୟାଧୁନିକ ଟେକ୍ନୋଲୋଜି ବ୍ୟବହାର ଦ୍ୱାରା ମିଳୁଥିବା ଲାଭ ସମୀକ୍ଷା କରିବା ଲାଗି ପ୍ରଧାନମନ୍ତ୍ରୀ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଥିଲେ ଯାହାଦ୍ୱାରା ଏହାର ସୁଫଳ ସମସ୍ତଙ୍କ ନିକଟରେ ପହଂଚିପାରିବ । 2022ରେ ସ୍ୱାଧୀନତାର 75 ବର୍ଷ ପୂର୍ତ୍ତି ଅବସରରେ ଭାରତର ରୂପାନ୍ତରଣକାରୀ ପରିବର୍ତ୍ତନ ଲାଗି ସୁଦୃଢ଼ ଯୋଜନା ଏବଂ ଉଦ୍ଦେଶ୍ୟ ନେଇ କାର୍ଯ୍ୟ କରିବା ଲାଗି ପ୍ରଧାନମନ୍ତ୍ରୀ ଭାରତ ସରକାରଙ୍କ ସମସ୍ତ ସଚିବ ଏବଂ ସମସ୍ତ ରାଜ୍ୟର ମୁଖ୍ୟମନ୍ତ୍ରୀମାନଙ୍କୁ ଆହ୍ୱାନ ଜଣାଇଥିଲେ । 2019ରେ ମହାତ୍ମା ଗାନ୍ଧୀଙ୍କ 150ତମ ଜୟନ୍ତୀ ପୂର୍ବରୁ ସ୍ୱଚ୍ଛତା ଦିଗରେ ସର୍ବାଧିକ ପଦକ୍ଷେପ ନେବା ଲାଗି ସେ ଆହ୍ୱାନ କରିଥିଲେ ।